2013/0302 (COD)

KOMISIJOS KOMUNIKATAS EUROPOS PARLAMENTUI



pagal Sutarties dėl Europos Sąjungos veikimo 294 straipsnio 6 dalį



dėl

Tarybos pozicijos dėl Europos Parlamento ir Tarybos direktyvos, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Europos Parlamento ir Tarybos direktyva 2006/87/EB, priėmimo

1.Pagrindiniai faktai

Pasiūlymo perdavimo Europos Parlamentui ir Tarybai data: 2013 m. rugsėjo 10 d. (dokumentas COM(2013) 622 final – 2013/0302 (COD). Europos ekonomikos ir socialinių reikalų komiteto nuomonės data: 2014 m. sausio 21 d. Regionų komiteto nuomonės data: 2014 m. sausio 31 d. Per pirmąjį svarstymą priimtos Europos Parlamento pozicijos data: 2014 m. balandžio 15 d. Tarybos pozicijos priėmimo data: 2016 m. gegužės 13 d.

2.Komisijos pasiūlymo tikslas

Direktyvoje 2006/87/EB išdėstyti ES vidaus vandenų keliais plaukiojantiems laivams taikomi techniniai reikalavimai. Be to, Centrinė laivybos Reinu komisija (CCNR) peržiūrėtoje Konvencijoje dėl laivybos Reino upe išdėstė Reino upe plaukiojantiems laivams taikomus techninius reikalavimus. Direktyva 2006/87/EB siekiama užtikrinti saugią laivybą tokiomis sąlygomis, kurios yra lygiavertės laivybos Reino upe taisyklėse nustatytoms sąlygoms. Be to, direktyva siekiama užtikrinti, kad Sąjungos vidaus vandenų laivybos sertifikatai, kuriais patvirtinama, jog visų rūšių plaukiojančiosios priemonės visapusiškai atitinka techninius reikalavimus, galiotų visuose ES vidaus vandenų keliuose, įskaitant Reino upę, o laivybos Reino upe sertifikatai galiotų visuose ES vidaus vandenų keliuose. Apskritai direktyvos prieduose išdėstyti techniniai reikalavimai apima Reinu plaukiojančių laivų tikrinimo taisyklėse nustatytus standartus.

Vis dėlto užtikrinti dviejų teisinių sistemų suderinamumą sudėtinga, nes kiekvieną iš jų reglamentuoja atskiros taisyklės ir procedūros. Kad būtų išlaikytas teisinis tikrumas ir sudarytos vienodos sąlygos, reikia siekti priimti vieną bendrą techninių standartų rinkinį.

Direktyva peržiūrėta visų pirma siekiant supaprastinti su vidaus vandenų laivams taikomų techninių standartų priėmimu susijusių sprendimų priėmimą ir standartizuoti tiek ES, tiek CCNR režimą reglamentuojančius techninius standartus.

Įgyvendindama šį tikslą, 2015 m. birželio mėn. CCNR įsteigė Europos vidaus vandenų laivybos standartų rengimo komitetą (Comité européen pour les standards dans le domaine de la navigation intérieure, CESNI) – tarptautinį organą, kuriam pavesta parengti bendrus vidaus vandenų laivams taikomus techninius standartus. 2015 m. lapkričio mėn. CESNI priėmė pirmąjį vidaus vandenų laivams taikomą techninį standartą; taip buvo sudarytos sąlygos nuorodą į tą standartą direktyvoje pateikti dar iki galutinio jos priėmimo ir paskelbimo.

Nuorodos į kitas CESNI techninio standarto versijas ES teisės aktuose bus pateiktos priimant deleguotuosius aktus.

3. Pastabos dėl Tarybos pozicijos

Dauguma Tarybos pakeitimų siekiama padidinti direktyvos aiškumą ir pagerinti jos įgyvendinimą. Jie grindžiami per dešimtmetį sukaupta direktyvos įgyvendinimo patirtimi.

Pagrindiniai Tarybos pozicijoje nurodyti pakeitimai yra šie:

Straipsniai pergrupuoti į teminius skyrius, todėl tekstas yra aiškesnis. Komisijos prašymu Taryba sutiko nekeisti prieduose išdėstytų techninių reikalavimų taip, kad juose būtų daroma nuoroda į CESNI standartą, kuris buvo priimtas 2015 m. lapkričio mėn. vykstant diskusijoms Taryboje (žr. pirmiau). Be to, kas jau buvo perkelta pagal Komisijos pasiūlymą, Taryba iš II priedo į direktyvos pagrindinį tekstą perkėlė dar kai kuriuos elementus procedūriniais klausimais.

Kartu Taryba atnaujino I priede pateiktą vidaus vandenų kelių klasifikaciją. Švedija įterpė savo klasifikaciją, taigi direktyva bus taikoma ir jos vidaus vandenų keliams.

Taryba taip pat padarė 30 straipsnio pakeitimų ir jame nurodė valstybes nares, kurioms direktyva netaikoma dėl to, kad jose vidaus vandenų kelių nėra arba laivyba vidaus vandenų keliais nėra didelio masto. Kitoms šalims direktyva taikoma.

Atsižvelgiant į Europos duomenų apsaugos priežiūros pareigūno (EDAPP), su kuriuo Tarybos prašymu konsultavosi Komisija, nuomonę, sugriežtintos nuostatos dėl duomenų, susijusių su Europos laivų kursų duomenų baze, apsaugos. Dabar direktyvoje išdėstytos kai kurios svarbios nuostatos dėl asmens duomenų tvarkymo (tvarkomų duomenų kategorijų, tokio tvarkymo priežasčių, duomenų gavėjų ir duomenų saugojimo laiko). Be to, Komisijai suteikti įgaliojimai deleguotaisiais aktais priimti taisykles dėl duomenų bazės veikimo.

Padarius Direktyvos 2009/100/EB pakeitimų, pašalintas nedidelis teisinis neatitikimas su ta direktyva, dėl kurio taikymo sritis persidengė.